РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

011 Број:06-2/214-20

23. децембар 2020.године

Београд

ЗАПИСНИК

15. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ ВАН СЕДИШТА 21. ДЕЦЕМБРА 2020. ГОДИНЕ, У 11,45 ЧАСОВА, У СКУПШТИНИ АП ВОЈВОДИНА У НОВОМ САДУ

Седница је почела у 11,20 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Душко Тарбук, Оливера Пешић, Соња Влаховић, Горан Ковачевић, Ана Чарапић, Војислав Вујић и Милорад Мијатовић.

Седници нису присуствовали чланови Одбора: Зоран Бојанић, Бобан Бирманчевић, Братимир Васиљевић, Владимир Маринковић, Душан Бајатовић, Љиљана Кузмановић Вујаковић и Золтан Пек, као ни њихови заменици.

  Седници Одбора присуствују и: Председник Скупштине Аутономне покрајине Војводине Иштван Пастор, Председник Покрајинске владе Игор Мировић, као и: чланови Покрајинског Одбора за буџет и финансије, покрајинска секретарка за финансије Смиљка Јовановић са сарадницима, в.д. директора службе за интерну ревизију корисника буџетских средстава АП Војводине и в.д. директора службе за буџетску инспекцију АП Војводине.

Представници Државне ревизорске институције: др Душко Пејовић, председник, Невенка Бојанић, члан Савета, Љиљана Димитријевић, члан Савета, Стојанка Миловановић, врховни државни ревизор, Ивица Гавриловић, врховни државни ревизор.

На предлог председника, Одбор је једногласно (10 гласова за) утврдио следећи

**Д н е в н и   р е д :**

 - Усвајање записника са 9. и 12. седнице Одбора;

1. Представљање Извештаја о ревизији консолидованих финансијских извештаја завршног рачуна буџета Аутономне покрајине Војводина за 2019. годину;
2. Представљање препорука и ефеката рада Државне ревизорске институције-методолошки оквир и резултати у 2019. години - Сектор број 5;
3. Доношење Одлуке о изменама Одлуке о образовању Пододбора за разматрање извештаја о обављеним ревизијама Државне ревизорске институције.

Председник Одбора др Александра Томић јеподсетила да се одржавањем ове седнице испуњава обавеза која произлази из Акционог плана за спровођење владиног Програма реформе управљања јавним финансијама. Ова седница ван седишта, се одржава у складу са чланом 42. став 4. Пословника Народне скупштине.

Пре преласка на рад по утврђеном дневном реду одбор је једногласно (10 гласова „за“) усвојио записнике са 9. и 12. седнице Одбора.

**ПРВА ТАЧКА ДНЕВНОГ РЕДА: Представљање Извештаја о ревизији консолидованих финансијских извештаја завршног рачуна буџета Аутономне покрајине Војводина за 2019. годину**

У поздравном говору, Иштван Пастор је изразио задовољство због одржавања седнице Одбора у Скупштини АП Војводина. Он је чланове Одбора детаљно упознао за начином рада ресорног покрајинског одбора за финансије, као и о расправама које су се водиле у покрајинском парламенту, када су у питању буџет и пратећи акти. Изразио је задовољство Извештајем о ревизији консолидованих финансијских извештаја завршног рачуна буџета Аутономне покрајине Војводина за 2019. годину, које је представила ДРИ.

 Игор Мировић се захвалио Одбору на одржавању ове седнице. Нагласио је да је ово друга година за редом да АП Војводина добија позитиван извештај ДРИ. Захвалио се покрајинском Секретаријату за финансије, на поштовању свих смерница које је добио од стране покрајинске Владе и Скупштине. Истакао је да је 2016. године стопа задужености Покрајине била 18%, а да је данас смањена на 8%. Додао је и да су у значајној мери повећани капацитети службе буџетске инспекције.

 Душко Пејовић је детаљно представио Извештај о ревизији консолидованих финансијских извештаја завршног рачуна буџета Аутономне покрајине Војводина за 2019. годину. Изнео је и упоредне податке о приходима и расходима АП Војводина за последње три године и истакао да у све три године постоји суфицит.

 Смиљка Јовановић, покрајински секретар за финансије се захвалила на сарадњи са ДРИ и истакла да су у консултацији са ДРИ, исправљане све неправилности, што је и довело до позитивног извештаја.

 Александра Томић се захвалила на дочеку представницима Покрајине. Похвалила је представнике Покрајине који не само да поштују законе и прописе већ и препоруке Одбора и ДРИ и захваљујући томе већ другу годину имају позитиван извештај о ревизији.

 У дискусији су учествовали и: Ненад Боровић члан Одбора за финансије Скупштине Аутономне покрајине Војводине, Горан Ковачевић и Милорад Мијатовић, чланови Одбора за финансије, републички буџет и контролу трошења јавних средстава Народне скупштине.

Након паузе настављено је са дневним редом.

**ДРУГА ТАЧКА ДНЕВНОГ РЕДА:** **Представљање препорука и ефеката рада Државне ревизорске институције-методолошки оквир и резултати у 2019. години-Сектор број 5**

Ивица Гавриловић, врховни државни ревизор је у општим цртама упознао присутне са правилима и процесом ревизије. Затим је детаљно представио препоруке и ефекте рада ДРИ за Сектор број 5.

 Душко Пејовић је додао да је ДРИ у октобру донела одлуку да се формира регистар препорука у коме ће се наћи све препоруке које су у претходној години дате од стране ДРИ. Најавио је и увођење АМС система тј. дигитализацију ревизије.

Александра Томић је подсетила да је Акциони план за спровођење владиног Програма реформе управљања јавним финансијама 2016-2020 при крају и да је у потпуности испуњен, а да је у току израда новог Програма за период од 2021-2025 и да ће се у наредном периоду наставити са одржавањем седница ван седишта.

**ТРЕЋА ТАЧКА ДНЕВНОГ РЕДА:** **Доношење Одлуке о изменама Одлуке о образовању Пододбора за разматрање извештаја о обављеним ревизијама Државне ревизорске институције.**

 Александра Томић је подсетила да је Одбор, на другој седници одржаној 28. октобра 2020. године, донео је Одлуку о образовању Пододбора за разматрање извештаја о обављеним ревизијама Државне ревизорске институције( 11 Број 02-1577/20 од 28. октобра 2020. године). Овом одлуком изабрани су председник и чланови Пододбора и, сходно члaну 44. став 6. и члану 55. став 2. Пословника Народне скупштине, утврђени су задаци и делокруг рада овог тела.

С обзиром на то да је појединим члановима Пододбора престао мандат народних посланика уместо њих је потребно изабрати нове чланове, тако што се уместо досадашњих чланова Пододбора Марије Јовановић и Марине Рагуш за нове чланове бирају Војислав Вујић и Љиљана Кузмановић Вујаковић.

Одбор је већином гласова (9 гласова „за“) донео:

**О Д Л У К У**

**о изменама Одлуке о образовању Пододбора за разматрање извештаја**

**о обављеним ревизијама Државне ревизорске институције**

У Одлуци о образовању Пододбора за разматрање извештаја о обављеним ревизијама Државне ревизорске институције( 11 Број: 02-1577/20 од 28. октобра 2020. године), у тачки 1. врше се измене тако што се уместо досадашњих чланова Пододбора Марије Јовановић и Марине Рагуш за нове чланове Пододбора бирају Војислав Вујић и Љиљана Кузмановић Вујаковић.

У осталом делу Одлука остаје непромењена.

Ова одлука ступа на снагу даном доношења.

Седница Одбора је завршена у 13,30 часова.

  Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић